Die onderklere-afdeling is 'n plek vir almal - BELLA Tydskrif SA
Home » Kalender » Die onderklere-afdeling is 'n plek vir almal
Ek dink die onderwerp wat ek vandag aanraak is iets wat deur alle geslagte gelees kan word.
Hierdie is 'n onderwerp wat meer na die intieme areas van 'n persoon neig, naamlik onderklere. Daar is 'n baie duidelike verskil in die aankoop van mansonderklere teenoor vroueonderklere. Mansonderklere het eerstens nie 'n besonderse groot afdeling nie. Dit is gewoonlik sommer langs 'n belt en onder 'n paar kouse. Die vroueafdeling is egter hierdie misterieuse ruimte wat deur 'n muur van slaapklere omring is en verseker deur 'n Feng Shui kundige uiteengesit is. Dit voel ook altyd of daar skoenlappers iewers wegkruip.
Wat wel baie duidelik van die vroueonderklere-afdeling is, is dat daar NOOIT 'n man daar is nie. Hoekom is dit dat vrouens altyd mans uithelp met onderklere, maar die teenoorgestelde is nie ook 'n ding nie? Hier is 'n paar van die punte wat my mansvriende oor hierdie onderwerp geopper het.
Hulle voel ongemaklik. As jy lyk of jy te gemaklik in daardie ruimte is gaan ander mense hulle eie afleidings begin maak. Ander voel ook dat hulle vriendin of partner saam wie hulle gaan shop sal oorreageer en hulle aankla van objektivering, asof hulle 'n skouperd vir hulle fantasieë is.
Die grootste kwessies wat teenwoordig is is oordeel. As ek vra oor wat, is daar nie 'n reguit antwoord nie, want ek dink nie eers hulle weet oor wat nie. Hoekom voel 'n vrou in die mansonderklere-afdeling nooit hierdie tipe oordeel nie?
Ah nee ah, vandag daag ek jou uit. Gryp jou partner of vriend en trek die persoon saam na jou onderklere ekspedisies toe. En as jy nou saam 'n persoon loop en ander mense maak opmerkings, laat hulle goed verstaan dat 'n onderklere-afdeling 'n plek van oopheid en vryheid is, NIE vir oordeel nie.